Papersnake/gushiwen huggingface dataset:
月夜避地徵兵
张家玉（明代）

惨惨西风动客衣，伤心回首月明时。皇天有意应相福，白刃无明亦不辞。

昔日边疆喧战马，于今邑里竖旌旗。功成何日酬明主，再见垂衣驭四夷。
渔家傲引
洪适（宋代）

腊月行舟冰凿罅。潜鳞透暖偏堪射。岁岁年年篷作舍。三冬夜。牛衣自暖何须借。

滕六晚来方命驾。千山绝影飞禽怕。江上雪如花片下。宜入画。一蓑披著归来也。
马诗二十三首·其二十
李贺（唐代）

重围如燕尾，宝剑似鱼肠。
欲求千里脚，先采眼中光。
义荣见示居月山居诗盥读数过六根洒然但余素
郑刚中（宋代）

瓜满前畴菜满畦，赤松屋北寺居西。
不村不郭常安稳，非律非居自整齐。
静见游鱼潭底乐，任从幽鸟叶间啼。
此心得趣知谁解，一月寒光印碧溪。
元丰己未三院东阁作·元丰戊午夏予尹京治陈
苏颂（宋代）

纵出由来古有诛，徇私无实荷宽纾。
已知公冶本非罪，免似邹阳更上书。
刀笔任从文俗议，风霜方识宪台居。
自惭衰拙将何用，学术无堪政事疏。
招范四弟
吕本中（宋代）

凉风忽满箑，江汉有归心。顾我病如昨，怜君穷至今。

苦嫌归梦短，不厌酒杯深。试问玉川老，何时许降临。
罗玄斋社饮和韵
俞泰（明代）

一溪清绕白鸥沙，共羡风流太守家。兴逐时秋多买菊，山无官税尽栽茶。

苍髯潇洒将成雪，青眼分明不眩花。醉后却怜词笔健，蛮笺风雨自横斜。
考试毕登铨楼
梅尧臣（宋代）

春云浓淡日微光，双阙重门耸建章。
不上楼来知几日，满城无算柳梢黄。
三部乐（七月送丘宗卿使虏）
陈亮（宋代）

小屈穹庐，但二满三平，共劳均佚。人中龙虎，本为明时而出。只合是、端坐王朝，看指挥整办，扫荡飘忽。也持汉节，聊过旧家宫室。

西风又还带暑，把征衫著上，有时披拂。休将看花泪眼，闻弦□骨。对遗民、有如皎日。行万里、依然故物。入奏几策，天下里、终定于一。
送方外上人
刘长卿（唐代）

孤云将野鹤，岂向人间住。
莫买沃洲山，时人已知处。
岁暮夜长病中灯下闻卢尹夜宴以诗戏之且为来日张本也
白居易（唐代）

荣闹兴多嫌昼短，衰闲睡少觉明迟。当君秉烛衔杯夜，

是我停明服药时。枕上愁吟堪发病，府中欢笑胜寻医。

明朝强出须谋乐，不拟车公更拟谁。
戏题西湖中鱼
刘攽（宋代）

重明水深波洗空，嘉鱼万族连西东。鲲鲕细碎长者惜，赤鲤成就随飞龙。

南风吹雨中宵雷，众鳞不去真常才。鲂鱼如玉鲙第一，安得大网相随来。
菩萨蛮（次朱都大韵送王漕行）
丘崈（宋代）

云林带水山横阁。故人去尽添萧索。反照射微茫。临分愁夕阳。

传柑当令节。连璧朝天阙。还有雁西飞。慰人新别离。
送杜景齐归平阳二首
方回（元代）

每忆东瓯郡，柑花入梦香。
市人无索服，田妇亦红妆。
鲎蟹丰渔户，犀珠聚{左纟右集}商。
年登犹足乐，何必殢钱塘。
十贤堂栽竹
王十朋（宋代）

六月修篁带雨移，丁宁护取岁寒枝。十贤清节高千古，不是此君谁与宜。
过会通河有感
丘濬（宋代）

清江浦上临清闸，箫鼓丛祠饱馂余。
几度会通桥上过，更无人说宋尚书。
杂咏下 凌风台
洪适（宋代）

老根呈冷艳，鼎立傲刚风。危坐曾台久，衰颜得酒红。
次韵寄云林
张简（宋代）

栖神之山云雨齐，雪消春水涨横溪。长松正与层楼对，高士还同独鹤栖。

每见迂名嗤薄俗，绝无尘事恼清闺。燕游一月不归去，应爱竹林莺乱啼。
皇帝閤端午帖子 其十二
胡宿（宋代）

宝岐麦色黄云重，御苑榴花丹焰深。已显丰年资帝力，更凭佳节悦天心。
云居善开长老请赞
释崇岳（宋代）

为人巴鼻，一点浑无。
明眼衲僧，失却鼻孔。
铁馂馅，金刚圈。
分明开口不在舌头边，累及后代结佛祖深冤。
中秋节侍杨尚书待月南楼
程公许（宋代）

羽扇风清夙霭收，地戎邀月上南楼。
卷回天外连宵雨，借与人间一夕秋。
六合扫清知有待，微云点缀故宜休。
阑干直北频搔首，何限关山笛里愁。
贺家湖
陈庚生（宋代）

风流谁似贺知章，乞得平湖任草荒。
今日藕花三百亩，折来依旧属君庄。
费宫
周赓良（清代）

花为容貌铁为肠，幻作东宫帝女妆。拟把芳心柔乳虎，好凭皓女刃天狼。

几重罗绮酒痕湿，一片胭脂血点凉。毕竟难将成败论，荆卿终不负燕王。
观物吟
邵雍（宋代）

水雨霖，火雨露，土雨濛，石雨雹。水风凉，火风热，土风和，石风冽。

水云黑，火云赤，土云黄，石云白。水雷云，火雷虩，土雷连，石雷霹。
奉萧令嵩酒并诗（已下三首，俱赐宴东堂作）
张说（唐代）

乐奏天恩满，杯来秋兴高。更蒙萧相国，对席饮醇醪。
偈颂十首
释如净（宋代）

瑞岩一只破木靴，几个搀来尽要拕。
唯有老僧能踢脱，出门赤脚笑呵呵。
秋日遣怀
陆游（宋代）

离离上药苗，郁郁灵芝荣，我昔逢异人，琐细皆能名。
击石以取火，薪桂持煎烹，五云夜覆鼎，谈笑得长生。
送赵廉访
饶节（宋代）

飞来之峰可图写，画工摇笔不敢下。玲珑八面尚能摩，万古冷泉那可画。

赵公胸中有泾渭，爱山自得山水意。向来与客到峰前，亭上酌泉赏泉味。

我客峰边一蔀室，关门无事辄终日。公来剥啄自敲门，暂解跏趺为公出。

池上烟光初过雨，岩花胶轕开无数。曳杖惟愁猿狖惊，笑谈复恐蛟龙怒。

闻道公归朝玉京，王事不敢宽作程。想公拜舞升天廷，雍容奏议详而明。

知公不独称安宁，疏民利害通民情。吾君忧民精且诚，愿公中和辅太平。
题玉真观公主山池院
司空曙（唐代）

香殿留遗影，春朝玉户开。羽衣重素几，珠网俨轻埃。

石自蓬山得，泉经太液来。柳丝遮绿浪，花粉落青苔。

镜掩鸾空在，霞消凤不回。唯馀古桃树，传是上仙栽。
赋祝次仲八景·平沙落雁
刘学箕（宋代）

水落洲渚阔，天寒风雪微。
自云排序下，聚隔与沙依。
饥啄荐苇根，何时稻粱肥。
卢直院挽词
戴栩（宋代）

五十一回春梦中，兄悲子哭愬东风。
别司制敕归天上，不共尘凡住哉中。
幌拂幽弦琴自语，奁遗残粒药无功。
松飔九里凄歌薤，依旧西湖不负公。
送瑞竹长老归当涂因寄徐著作
梅尧臣（宋代）

谢傅青山路，春来蔓草生。
樵苏犹不入，瓶锡莫能行。
朝上野船去，宿逢溪雨鸣。
多应见康乐，曾重远公名。
读归德孝女传有序
卢龙云（明代）

世道日以衰，伦纪渐攸斁。睢阳淑气盘，砀山连雁泽。

元老既生淑，钟灵逮女德。彼美香闺人，志行何辉赫。

结发事夫君，内相殚厥力。黄鹄忽孤飞，誓节明如日。

高堂养舅姑，令仪固靡忒。罔极报所生，亦复娱亲侧。

造物啬其年，同穴愿斯毕。骨肉感分离，泉台乃终寂。

谁与述平生，家庭旧史笔。累累数千言，孝思实维则。

扶纲仗老臣，安车且前席。再相即归朝，道路咸加额。

燕语及笄帏，圣心谅同恻。伫见下龙章，潜光表幽宅。
早睡
释文珦（宋代）

天寒常早睡，不待日光敛。
恐碍山猿入，柴门未尝掩。
落叶打窗鸣，枕间疑雨点。
起视西峰头，月残星闪闪。
左掖梨花
丘为（唐代）

冷艳全欺雪，余香乍入衣。
春风且莫定，吹向玉阶飞。
秋日同刘方明游石师岩
李弥逊（宋代）

翠合峰峦万叶稠，云擎佛屋出岩幽。
秋光不到庭阴树，晓日先明竹外楼。
户牖高低分世界，川原远近失汀洲。
阳休示我真消息，更在灵山最上头。
答赵德麟见招之作
晁说之（宋代）

王孙囚冠安稳无，骨清肉健今更癯。
学似东山何所歉，才如北海莫言疏。
几年汉上狂歌散，今日山前幽梦余。
消息远来知有意，碧岩却要子来居。
句
田况（宋代）

曲终甚喜询前事，自言本是都知子。
当时此地最繁华，酒酣不觉恣矜夸。
若使斯人解感伤，岂能终老爱琵琶。
留别乡中诸故旧
殷奎（明代）

天官谬选到非才，相府陈情许放回。岂意冷员叨忝去，却从新例调迁来。

亲庭七十年方近，客路三千里向开。遥想故人能念我，题诗留别重裴徊。
自立秋前病过白露犹未平遣怀二首 其一
陆游（宋代）

门冷荒车辙，囊空别醉乡。懒行眠亦好，倦话默何伤。

野叟占幽梦，山僧送秘方。病怀虽忽忽，随事答年光。
访人不遇
张咏（宋代）

旧径莓苔合，儿童独闭门。
踏霜归远店，凉月照空尊。
雁响蒹葭浦，风惊橘柚村。
知音在何处，凝寂欲销魂。
句
杨蟠（宋代）

动摇腊信随征使，勾引春情出苑墙。
食牛尾狸
曾几（宋代）

生不能令鼠穴空，但为牛后亦何功。
不如醉卧糟丘底，犹得声名异味中。
庚寅秋病得语不复诠次名曰感怀
黎廷瑞（宋代）

炎夏忽已变，西风飘然秋。
亲友日已远，坐感岁月遒。
登高明不见，涕泗滂沱流。
天高雁未来，落日空悠悠。
愿为西北云，万晨从之游。
山居十首
薛嵎（宋代）

木落山转空，景驶寒亦早。
百草无愠容，低头就枯槁。
形生复形化，安用置怀抱。
千古丘跖分，所论非寿夭。
蝶恋花（春词）
吕本中（宋代）

巧语娇莺春未暮。杨柳风流，恰过池塘雨。芳草满庭花满树。无情胡蝶飞来去。
睡起小奁香一缕。玉篆回纹，等个人分付。桃叶不言人不语。眉尖一点君知否。
寄唐察院
释居简（宋代）

他日台纲整顿难，独观风旨弗他观。脩名夙振鸳鸾序，元服絻加獬豸冠。

已肆浊流堤衮衮，更教华月振团团。都人快睹青骢马，不作从前款段看。
次韵蔡天任二首 其二
汪藻（宋代）

一雨真成解人意，翻盆注野却晴时。五更城上鸟乌乐，十日街晴樱笋低。

江声即随潮信急，云气欲度山椒迟。吾徒饱饭眼中见，鍊息不应长学龟。
次张学录韵十首
陈造（宋代）

学者闯圣门，贔屭未易入。
乡子用深造，以文作梯级。
次韵答赵文卿四首
陈造（宋代）

才名一世未通班，天向诗人每坐悭。
不作上书来北阙，可无携妓醉东山。
首夏
高拱（明代）

春色还疑在，炎光忽已通。池荷舒嫩绿，槛药试新红。

昼夜寒喧杂，乾坤长养同。圣人歌解阜，无处不春风。
聪老
刘克庄（宋代）

聪老才堪将，髠缁意未平。
僧中能结客，禅外又谈兵。
喜听诗家话，多知虏地情。
何当长须发，遣戌国西营。
杨柳枝 其一 赋小城梅枝
郑文焯（清代）

谁家笛里返生香？倾国风流解断肠。头白伤春无限思，不应此树管兴亡。
望国山
李国宋（清代）

岳麓铜峰面面分，雨中遥望国山云。紫宫秘记金函册，青嶂残碑《石鼓文》。

虎踞几年瞻王气，龙骧他日驻新军。九岑环绕荆溪水，留得司徒半亩坟。
四月二十八日起屡赐鲜笋青梅鲥鱼枇杷杨梅雪
程敏政（明代）

都城三伏暑方炎，天上分鲜我亦沾。
缄发紫泥留榼筥，香生青亦带冰盐。
南舟远贡来何数，北客初尝味更添。
为感岁时翻赐帖，不知残日下疏帘。
陇头歌辞三首
佚名（南北朝）

陇头流水，流离山下。
念吾一身，飘然旷野。

朝发欣城，暮宿陇头。
寒不能语，舌卷入喉。

陇头流水，鸣声呜咽。
遥望秦川，心肝断绝。
偶成
姜特立（宋代）

腻白夭红渐满枝，倡条冶叶竞纷披。化工只解呈新巧，恼杀衰翁都不知。
客请游望湖亭脩碧轩不及往次韵二首 其一
程敏政（明代）

西望湖天半日程，拟𣂏寒渌洗尘缨。一湾路隔红云远，五月凉生白苧轻。

山寺茶烟冲鹤起，石门空翠逼人清。春来遥忆凭阑处，万顷鸥波夕照明。
赠存古杨茂盛卿
方回（元代）

卷轴年深碎破时，我能补苴以完之。
惊逢大桁重华典，喜见由庚束皙诗。
王会周篇汲郡冢，儒生秦颂泰山碑。
装潢作手今无敌，消得朝天驲骑驰。
临安北山大佛头颂
甄龙友（宋代）

色如黄金，面如满月。
尽大地人，只见一橛。
探春令 败垣见西府海棠
陆进（清代）

离离一树海棠花，是谁栽墙角？到而今、孤馆锁寒烟，只有东风吹着。

红英糁地残香薄。似马嵬漂泊。纵饶此际，春闺睡足，也应伤寥落。
初冬暄甚
陆游（宋代）

吴中十月雪霜悭，风景暄妍叶未殷。
杲日还看浴东海，薄云不解冒南山。
蛙鸣合合荒池曲，蝇出营营食案间。
安得玄冥正时令，红炉绿酒一开颜？
金刚随机无尽颂 其三 法会因由分第一
释印肃（宋代）

圣凡同遣日，尽讲波罗蜜。□唯解空知，更不劳心力。
题双瀑亭
万规（宋代）

万斛珠玑泻碧空，几年含蓄在龙宫。春秋未断纵横势，南北曾奔次第雄。

莫向寒岩长漱石，好归沧海共成功。曾看清夜陪明月，影破朝阳凤入桐。
录近文呈晏公
刘敞（宋代）

麟趾感素文，跃鱼赴鸣琴。殊类岂自识，至和动其心。

济世有先觉，铸人不铸金。删诗在正始，好乐非好音。

万生依陶冶，一气谐飞沈。贱子晚及门，独学谬知今。

趋隅诵所志，踊跃不自任。救渴而饮河，栖枝以巢林。

量微志复小，俛仰感高深。
赵左司挽词
楼钥（宋代）

行谊高余子，文章自一家。
岳神均客礼，敌国叹才华。
直节曾无苦，全瑜更不瑕。
儒流有遗恨，不见草黄麻。
点绛唇（别自和）
向子諲（宋代）

绿水池塘，笑看野鸭双飞过。正当呆坐。纫鼻须还我。

尽日张弓，许久无人和。还知么。难得全个。不免须明破。
师入宁国，时徽郡来降，留都尚未克复
张煌言（明代）

千骑东方出上游，天声今喜到宣州。威仪此日惊司隶，勋业何人愧彻侯！

旧阙烽烟须早靖，新都版籍已全收。遗民莫道来苏好，讲恐疮痍未可瘳！
馆中简张约斋
刘子翚（宋代）

书生赋分合穷愁，官与休辰不肯休。
清晓犯寒开省户，谁家见雪似瀛洲。
烂银宫阙云端见，素奈园林月下游。
说与南湖张祠阁，速来同直道山头。
宿杨干寺有先公题诗刻 其一
程敏政（明代）

先公曾此驻安车，屈指年光二十馀。老衲屡更新寺主，閒云长锁旧岩居。

寻缘邂逅山中客，感昔摩挲石上书。寒雨画廊凝立久，不禁清泪湿衣裾。
题刘端礼步芳桥
王庭圭（宋代）

桥上画栏低压水，青龙影落芙蕖底。欲渡芙蕖望翠微，波面红云映屐齿。

洛浦清流古有神，罗袜凌波生暗尘。东昏戏作锦地茵，金莲衬步如花人。

而今此事堕渺漭，但有荷花开荡漾。试穿芒屩踏风烟，安用紫丝连步障。
题林文之诗卷二首
刘克庄（宋代）

叔季词人杂雅哇，喜君诗卷美无瑕。
朋侪却走避三舍，句律斩无成一家。
肯学小儿烹虱胫，要看大手拔鲸牙。
村翁岂敢持衡尺，直为痴年两倍加。
题隐居
陈宓（宋代）

磐石疑溪月，茅檐潘竹风。
琴尊随分有，夜夜主人公。
对雨忆春船
王蔚宗（清代）

赤龙睡醒渴饮湖。天帝下授调水符。农夫得雨如得珠。是活万家非私娱。

吾庐近市尘樊拘。猿吟鹤梦思逃虚。安得仲宣楼坐予。俯临万亩看耕锄。

秧针一碧风疏疏。烟中叱犊蓑笠濡。身闲不识青组纡。勤家使者过听渠。

田园杂兴陶潜摅。科头倚槛歌乌乌。檐前雨点晚更粗。急提瓶盎催奚奴。

黄梅水甘逾醍醐。贫家茗材抵蓄租。入门百瓮富有余。海上髯翁今来无。

我具卢仝小竹炉。灌子七椀肠弗枯。倒出奇句买玉壶。莫遣王郎幽赏孤。
饯郝坦中北归
赵思（清代）

挥手送君去，孤舟一水轻。野花分早暮，山气辨阴晴。

别路应呼酒，残春自听莺。布帆无恙在，安稳到高城。
句
蔡沈（宋代）

静寻啄木藏身处，闲看游丝到地时。
次韵元礼春怀十首
黄庭坚（宋代）

春来问字有谁过，颇觉闲销日月多。
醉里乾坤知酒圣，贫中风物似诗魔。
和永叔夜坐鼓琴二首 其二
刘敞（宋代）

知音古亦少，况乃今人乎。至和动殊类，此则今世无。

舜韶舞百兽，事可观于书。但非耳目接，便自疑其虚。

谁谓今之人，反不如兽欤。大音盖希声，聋俗或万殊。

中孚有不化，嗟嗟乎豚鱼。
乙丑季夏伤足伏枕历秋未瘳屡荷素园见顾殷殷偶留小酌限作二律同用知秋二字君诗先成依韵和答 其二
杜浚（明代）

濯足空谈万里流，朝昏惟守户庭幽。故乡久别终思奋，好友频来不带愁。

白发丹心千古意，黄花紫蟹一年秋。何时造尔能扶杖，不羡乘车马少游。
满江红（次韵吊汶阳李诚之待制）
晁补之（宋代）

华鬓春风，长歌罢、伤今感昨。春正好、瑶墀已叹，侍臣冥寞。牙帐尘昏余剑戟，翠帷月冷虚弦索。记往岁、龙坂误曾登，今飘泊。

贤人命，从来薄。流水意，知谁托。绕南枝身似，未眠飞鹊。射虎山边寻旧迹，骑鲸海上追前约。便江湖、与世永相忘，还堪乐。
送夫从军
杨氏妇（宋代）

海坛门外浪滔天，妾上城楼君上船。
回首西风深巷底，梅花霜月夜如年。
沈石田作玉台图题诗其上见寄次韵以复
陈献章（明代）

到眼丹青忽自惊，玉台形我我何形。石田虽有千金贶，老子都疑一世名。
宿大觉寺
玉保（清代）

信宿招提境，西风坐夜阑。不知岚气近，但觉客衣单。

径折泉争赴，山高月易寒。更无尘世想，倚枕笑邯郸。
勤王第五十三
文天祥（宋代）

出师亘长云，尽驱诣阙下。
首唱恢大义，垂之俟来者。
通川客舍
郑谷（唐代）

奔走失前计，淹留非本心。已难消永夜，况复听秋霖。

渐解巴儿语，谁怜越客吟。黄花徒满手，白发不胜簪。
和徐常丞洪秘监倡和四首
刘克庄（宋代）

一著能回一局输，安危岂不击兹儒。
乐卿昔去曾入海，老监今归但乞湖。
阮子杖挑聊共出，麻姑榼送不烦沽。
二仙占断壶中景，不许长房跳入壶。
将从雁代返岭南留别程周量 其七
屈大均（明代）

声诗满京国，大雅似君稀。不有黄钟奏，谁知白纻非。

先公多乐府，西汉一音徽。更作离骚传，佳人志不违。
游天竺灵隐三绝
胡仲弓（宋代）

游山此是第三回，天竺禅门八字开。
已断此生休佞佛，又随人去乞灵来。
句 其七
秦观（宋代）

雨砌堕危芳，风檐纳飞凉。
荣事堂诗
韩驹（宋代）

安阳太守韩公子，晓带鱼符出卿寺。一朝帝语传人间，转觉公家有荣事。

公家请从忠献论，高牙大册来疏恩。往时醉白堂中醉，手自列戟留诸孙。

诸孙尽是璠玙器，悃愊无华汉循吏。大钱方送使君归，竹马争迎细侯至。

公不见大小二郑公，五十年间风化同。岂如五马来接武，作堂崔嵬刊帝语。

又不见韦家两世侯，父出传舍子入州。岂如世作本郡守，坐令卓异惊千秋。

安阳遗民识忠献，眼见王孙四封传。请公静夜占此堂，定有荣光属天半。
宿灵岩寺
戴叔伦（唐代）

马疲盘道峻，投宿入招提。雨急山溪涨，云迷岭树低。

凉风来殿角，赤日下天西。偃腹虚檐外，林空鸟恣啼。
东津
晁公溯（宋代）

东津草生花未开，西山雪消水欲来。
玻瓈江尽不受垢，蒲萄酒欲初酦醅。
啄木唤君有扣户，提壶劝我勤举杯。
春能几何看即暮，一月杖藜须百回。
送刘长洲
郑元祐（元代）

中吴号沃土，壮县推长洲。秋粮四十万，民力罢诛求。

昔时兼并家，夜宴弹箜篌。今乃呻吟声，未语泪先流。

委肉饿虎蹊，于今三十秋。亩田昔百金，争买奋智谋。

安知徵敛急？田祸死不休。膏腴不论直，低洼宁望酬？

卖田复有献，惟恐不见收。日觉乡胥肥，吏台起高楼。

坐令力本农，命轻波上沤。天意悯困剧，南辕卯金侯。

侯有万金剂，探囊令病瘳。躄者起雀跃，瘖者言嘲啁。

坐令百里邑，奸回息彫锼。是皆仁侯惠，颂声满道周。

清朝考功选，赏典无滞留。愿侯登廊庙，一洗苍生忧。
和高子长参议道中二绝
陆游（宋代）

梁州四月晚莺啼，共忆扁舟罨画溪。
莫作世间儿女态，明年万里驻安西。
正卿借韵招同社候雨霁访梅次韵
曾协（宋代）

看梅常拟到参横，最爱微霜堕太清。
轻棹幽探烦结约，繁花乱太要晴明。
直须香裹同扶杖，莫问尊前几举觥。
谁向诗盟最先歃，定知一座自公倾。
鄂渚送白舍人赴杭州
朱庆馀（唐代）

岂知鹦鹉洲边路，得见凤凰池上人。

从此不同诸客礼，故乡西与郡城邻。
史馆张学士知婺州
杨亿（宋代）

鸾掖分符又出麾，津亭目送片帆飞。
暂随越鸟栖烟树，重许吴侬见锦衣。
属邑行春熊轼稳，公堂卜夜蟹螯肥。
隐侯带眼看成缓，双阙恩深更忆归。
忆秦娥 杜鹃
陆凤池（清代）

东风咽。杜鹃帘外啼红血。啼红血，一枝竹影，半庭残月。

当年幽恨凭谁说。乡关望断真凄绝。真凄绝。不如归去，旧时宫阙。
大雪送炭与芥隐
范成大（宋代）

无因同拨地炉灰，想见柴荆晚未开。
不是雪中须送炭，聊装风景要诗来。
感怀二十首 其十八
于慎行（明代）

栎社有大树，轮囷以樛棼。下枝蔽牛马，上干干青云。

匠伯睨不顾，终古绝斧斤。翡翠巢南海，何尝慕世氛。

金丸落珍木，惟以羽毛文。膏火为谁销，兰香徒自焚。

多材实身累，沉溟与道群。
题朱中老宣德墓亭
华镇（宋代）

不矜乡版早为宾，不叹恩纶晚及身。物识傥来忘世累，学随所遇泽吾民。

鸿冥轻举閒刀刃，舟壑潜移冷隙尘。今日户庭皆似旧，共知君有克家人。
长安辱太常卿沈芳杨先生招饮赋谢
陈应元（明代）

天下安危系重身，潇然远韵脱风尘。一夔足矣需调鼎，两袖清哉任积薪。

座上倾尊堪拟北，都中下榻愧非陈。深谈不涉寒暄语，半是忧边半虑民。
送谢眸之温陵
刘克庄（宋代）

纵未肩康乐，犹堪跨惠连。
生涯悬罄尽，诗句弹丸圆。
古有王官采，今无海贾传。
不知谁著价，携去访心泉。
衡门
张耒（宋代）

衡门日晏晚鸡鸣，下舍人归半掩扃。
邑犬无声山郭静，暮天寒月拨云生。
次李少微韵
洪刍（宋代）

紫芝眉宇久不见，朅来老眼快双明。春光骀荡遽如许，诗骨峥嵘太瘦生。

书蠹研埃无复理，鸟啼花落亦关情。客儿起我风骚兴，敢与羊何并得名。
赠孔止武横州学正 其一
金幼孜（明代）

妙年学礼独超群，早领乡书会缙绅。喜见姓名登乙榜，十年不负读书勤。
偈倾一百三十三首
释法薰（宋代）

古今日月，依旧山河。
新年佛法，特地干戈。
水到沧溟不是波。
木兰花·乙卯吴兴寒食
张先（宋代）

龙头舴艋吴儿竞，笋柱秋千游女并。芳洲拾翠暮忘归，秀野踏青来不定。
行云去后遥山暝，已放笙歌池院静。中庭月色正清明，无数杨花过无影。
与杨德祖书
曹植（两汉）

植曰：数日不见，思子为劳，想同之也。

仆少好为文章，迄至于今，二十有五年矣，然今世作者，可略而言也。昔仲宣独步于汉南，孔璋鹰扬于河朔，伟长擅名于青土，公干振藻于海隅，德琏发迹于大魏，足下高视于上京。当此之时，人人自谓握灵蛇之珠，家家自谓抱荆山之玉，吾王于是设天网以该之，顿八紘以掩之，今尽集兹国矣。然此数子犹复不能飞轩绝迹，一举千里。以孔璋之才，不闲于辞赋，而多自谓能与司马长卿同风，譬画虎不成反为狗也，前书嘲之，反作论盛道仆赞其文。夫钟期不失听，于今称之，吾亦不能妄叹者，畏后世之嗤余也。

世人之著述，不能无病，仆常好人讥弹其文，有不善者，应时改定。昔丁敬礼常作小文，使仆润饰之，仆自以才不过若人，辞不为也。敬礼谓仆，卿何疑难，文之佳恶，吾自得之，后世谁相知定吾文者邪？吾常叹此达言，以为美谈。昔尼父之文辞，与人流通，至于制《春秋》，游夏之徒乃不能措一辞。过此而言不病者，吾未之见也。

盖有南威之容，乃可以论于淑媛，有龙渊之利，乃可以议于断割，刘季绪才不能逮于作者，而好诋诃文章，掎摭利病。昔田巴毁五帝，罪三王，訾五霸于稷下，一旦而服千人，鲁连一说，使终身杜口。刘生之辩，未若田氏，今之仲连，求之不难，可无息乎？人各有好尚，兰荪蕙之芳，众人所好，而海畔有逐臭之夫；咸池六茎之发，众人所同乐，而墨翟有非之论，岂可同哉！

今往仆少小所著辞赋一通相与，夫街谈巷说，必有可采，击辕之歌有应风雅，匹夫之思，未易轻弃也。辞赋小道，固未足以揄扬大义，彰示来世也。昔扬子云先朝执戟之臣耳，犹称壮夫不为也。吾虽德薄，位为藩侯，犹庶几戮力上国，流惠下民，建永世之业，流金石之功，岂徒以翰墨为勋绩，辞赋为君子哉！若吾志未果，吾道不行，则将采庶官之实录，辩时俗之得失，定仁义之衷，而一家之言，虽未能藏之于名山，将以传之同好，非要之皓首，岂今日之论乎？其言之不惭，恃惠子之知我也。

明早相迎，书不尽怀，植白。
青玉案
陈瓘（宋代）

碧空黯淡同云绕。渐枕上、风声峭。明透纱窗天欲晓。珠帘才卷，美人惊报，一夜青山老。

使君留客金尊倒。正千里琼瑶未经扫。欺压梅花春信早。十分农事，满城和气，管取明年好。
殊不恶斋秋晚闲吟五绝
范成大（宋代）

市声汹汹鼓催阵，日影駸駸潮涨痕。
消磨意气默数息，把翫光阴牢闲门。
水调歌头
辛弃疾（宋代）

方人也实施字

相公倦台鼎，要伴赤松游。高牙千里东下，笳鼓万貔貅。试问东山风月，更著中年丝竹，留得谢公不。孺子宅边水，云影自悠悠。

占古语，方人也，正黑头。穹龟突兀千丈，石打玉溪流。金印沙堤时节，画栋珠帘云雨，一醉早归休。贱子亲再拜，西北有神州。
食笋 其一
王十朋（宋代）

筼筜又复长纤纤，头角犹藏味已甜。吾友子脩三载别，不知稚子几根添。
因过田倅坐间得姜尧章所赠诗卷以七字为报
张镃（宋代）

京廛舆马竞扬埃，何碍骚人独往回。
我住水边奚自识，诗如云外寄将来。
一从风袖携归看，屡向松亭静展开。
应是冰清逢玉润，只因佳句不因媒。
寿沿江黄制置七首 其一
俞德邻（宋代）

商岩赉良弼，周岳生甫申。一贤关世运，六合归吾仁。

英英丹霞翁，异代独儗伦。骑驎下帝所，仗钺清塞尘。

塞尘行且清，器农不器兵。廊庙端绂冕，永永扶休明。
偈颂七十八首
释正觉（宋代）

性觉妙明，本觉明妙。
与太虚等量，与物情同道。
应色应声，随听随眺。
入三世而非去来，混万缘而无正倒。
云日低时字雁横，夜蟾落处孤猿叫。
阁下昼眠
蔡襄（宋代）

急雨初收宫殿明，红薇花落暑风清。
忽传午正惊残梦，寂寂西轩喜鹊声。
官舍庭前古梅寻常开拶岁暮余整归装而乃蚤花
徐集孙（宋代）

狰狞古怪虬龙枝，着花传舍宾岁晚。
往往来来几番人，老人相期疑未谖。
顾我冷眼惯相看，嗅花嚼蕊当餐饭。
横斜峭拔耐雪霜，肯媚阳和齐婉娩。
把酒邀月共说诗，疎影上衣成缱绻。
朔风吹梦入家山，鼓舞倦矣客兮返。
谁谓花先常岁期，澈夜万葩玉一本。
花应有心饯我行，吐芳非为冬日暖。
我亦逆知此花意，孤洁难与俗人混。
似嫌托根富贵场，不苦栖身山林稳。
惜乎花只不能言，一花一心诚恳恳。
任它世间竞酣桃李春，花独与我结交岁寒远。
自都往馀杭怀聂之美
司马光（宋代）

阁上新文卷，欲逢知已开。相思不能已，攲枕梦君来。
赠芸窗
许棐（宋代）

能书能画又能诗，除却芸窗别数谁。只是霜毫冰茧纸，才经拈起便新奇。
雪窗兰为雪江题
张宁（明代）

清琴久无声，芳佩邈已解。疏影落斜阳，萧萧复谁采。
刺桐花
王十朋（宋代）

初见枝头万绿浓，忽惊火伞欲烧空。花先花后年俱熟，莫遣时人不爱红。
赠猎骑
杜牧（唐代）

已落双雕血尚新，鸣鞭走马又翻身。

凭君莫射南来雁，恐有家书寄远人。
喜到竹斋书事呈无位居士
林敏修（宋代）

岭上小梅初破萼，同云作寒雪花落。千里南还喜见君，一杯相属宁辞数。

楚狂小子笑孔丘，杖屦谩学名山游。二年胜景览欲尽，赢得颜发先惊秋。

却归竹下寻诗句，追讲前欢秃千兔。竹间已有嗣宗狂，吟醉何妨陪杖屦。
题陈正字林亭
李咸用（唐代）

晓烟轻翠拂帘飞，黄叶飘零弄所思。正是低摧吾道日，

不堪惆所异乡时。家林蛇豕方群起，宫沼龟龙未有期。

赖有平原怜贱子，满亭山色惜吟诗。
忆昔行 其二
彭忠铭（明代）

真娘墓上可题诗，墓上栽花花可悲。狼藉嫩红残雨后，盈盈珠泪落胭脂。
蓝头书屋为新喻何琛题
吴与弼（明代）

新种芸香屋数椽，青山绿水映华颠。欲知自下升高处，人十能之已必千。
臂鹰诗
王迈（宋代）

东邻年少养狞鹰，置之臂上拊阮频。
呼来麾去性日驯，痴儿偶然见之嗔。
鹰张利爪絮儿身，眇其只目视主人。
主人初以鹰为戏，一日悔欲自断臂。
非我类者其心异，吾赋鹰诗所以志。
静极
郑清之（宋代）

磨砖岂解成明镜，打坐如何作佛身。静闹头头须认着，暑中冰冻雪中春。
早秋
陆游（宋代）

凉颸淅淅憾庭柯，微雨萧萧集浦荷。
草阁檐虚觉山近，蓬窗地迮得香多。
谋身自拙穷无鬼，闭户长闲睡有魔。
台省诸公盛冠剑，固应老子得婆娑。
别匡山
李白（唐代）

晓峰如画碧参差，藤影风摇拂槛垂。
野径来多将犬伴，人间归晚带樵随。
看云客倚啼猿树，洗钵僧临失鹤池。
莫怪无心恋清境，已将书剑许明时。
送谢庭玉二首
王炎（宋代）

旧事十年久，故人千里疏。
喜逢青眼语，胜寄锦鳞书。
草草衔杯酒，匆匆返笋舆。
桂山今健否，烦为问兴居。
醉题
陆游（宋代）

生来避世傲公卿，海内无人识姓名。
九节筇边秋万里，长明灯姓雨三更。
心安白发何劳扫，药熟黄金固可成。
只待蓬壼赋诗罢，却来京洛看升平。
海上获捷祷於庙神王公方交斗间贼桅忽倒赴水
姜特立（宋代）

直驾楼船捣贼桅，金槃一掷万人开。
何当为秦褒封典，酾酒刲羊亦快哉。
题朱节妇诗卷
童冀（明代）

洛阳三月春风起，吹落南园桃与李。纷纷飞逐马蹄尘，不学芙蓉抱霜死。

张家女儿夫蚤亡，间关戎马随姑嫜。当年红颜若桃李，即今白发如秋霜。

百年世事随流水，留得芳名照青史。君不见东家桃李移西家，年年岁岁开春花。
奉陪穆父尚书仲至侍郎德和吏部至启圣院
蒋之奇（宋代）

惟此休祥地，相传庆育时。绕枢飞电转，流渚彩虹垂。

郁郁馀佳气，绵绵嗣庆基。九龙曾洒濯，三圣共扶持。
挽旌节高母二十四韵
吕庄颐（清代）

列女添薪传，骚坛续旧辞。地因梁案著，名共柳丸垂。

闻昔缡初梁，相依日正迟。盐齑儒素味，栉纵大家仪。

世忽桑田改，人惊堠火驰。弃繻知己矣，击楫怅何之。

济否重吾力，行乎仗子随。断魂啼杜宇，归梦绝隃糜。

发署凭谁解，城崩未可期。牛衣零独泪，马革失双尸。

镜破鸾悲影，巢空燕认丝。余生惟十指，惜死为诸儿。

芝砌看三秀，萱堂借一枝。移忠仍作孝，以母却兼师。

荻画钩如铁，羊埋舌在瓷。挽车桓氏妇，扃户狄家姨。

菽水贫堪辨，兰膏读自支。誉推元季并，节表郝钟宜。

此父还生此，斯人不愧斯。夜台云寂寂，华表鹤翨翨。

薤露歌难挽，冰霜报有时。清风江上岭，明月井边祠。

岂羡鸳鸯冢，偏须常棣碑。赋诗遥再拜，酬酒问秋湄。
为己歌
何南凤（明代）

彼丈夫兮我丈夫，何须相拜苦头胪。茆堂草榻堪栖息，大厦高楼焉用图。

有閒钱，当作福，募化他人空劳碌。空斋静坐可参禅，那定要钟鼓諠填。

名香宝烛，佛是教人觉，僧是教人和，除贪便是修多罗。

汝何为迷著色相，争竞奔波。东土二三，西天四七。

付授只一人，浑沦无字迹。又何曾百众千众，长篇短篇。

相似今日大棍乱打人，恶口乱骂人。问你度得几个，脱妄归真。

休誇成佛成祖，且将什么报君亲。孝弟忠信，礼义廉耻，八者不存。

莫问玄旨，古来勤俭是良图，三教圣人皆为己。
睡起一首
苏籀（宋代）

身将抱瓮灌田畴，老大徒伤鬓已秋。
滞念生缘宁故我，济时及物勉前修。
勃磎行世终刚介，重惜尤人返自求。
塞马未尝矜得儁，湘猨不在较群猴。
自宽吟戏效白乐天体
程俱（宋代）

武陵谪九年，下惠仕三已。或窘如拘囚，或了无愠喜。

吾生忧患馀，年忽及耆指。偏痱未全安，抱病更五祀。

进为心已灰，弃置甘如荠。坐狂合投闲，佚老宜知止。

向令身安健，不过如是耳。每思古穷人，我幸亦多矣。

照邻婴恶疾，羁卧空山里。缠绵竟不堪，抱恨赴颍水。

文昌两目盲，无复见天地。简编既长辞，游览永无冀。

吾今虽抱病，蹇曳非顿委。时时扶杖行，积步可数里。

校之卧床席，欲坐不能起。虽扶不能行，悬绝安可比。

时从亲故谈，亦不废书史。右臂故依然，运笔亦持已。

篮舆时出游，初不废牢体。况无他證候，色脉若无异。

详观动息间，傥有安全理。侍祠了无庸，窃禄愧索米。

借居浮屠宫，非村亦非市。廷堂甚爽垲，高屋敞窗几。

郊林接溪水，眼界颇清美。尝闻天地间，祸福更伏倚。

藉令衰蹇身，终老只如此。何须苦嗟咨，未必非受祉。

形如支离疏，饱食逸终世。目盲如宋人，全生免徭使。

平生叹远游，今我在桑梓。田园接家山，区处及耘耔。

平生困鞅掌，今我恬无事。寝兴纵所如，出处不违已。

病来益尊生，对境空相似。永无贪欲过，稍习卫生旨。

不为六贼牵，岂受三彭毁。人言病压身，往往延寿纪。

太钧默乘除，万一理如是。安全固自佳，蹇废亦可尔。

死生犹寤寐，况此一支体。细思安否间，相去亦无几。

如何不释然，万事付疑始。
游酆都观二首
郭印（宋代）

两汉神仙宅，千年道德乡。
禅云连野润，巨柏亘天长。
陈迹遗萧爽，高风接混茫。
凝情丹灶冷，无处问真方。
耿天骘惠梨次韵奉酬三首 其二
王安石（宋代）

淮圃新阴百亩凉，分甘每得助秋尝。张公大谷虽云美，谁肯苞苴出晋阳。
丹桂
杨简（宋代）

世眼纷纷丹与黄，广寒宫里亦如常。
目前不作两般见，笔下方腾万丈光。
且莫锱铢深浅色，也休斤两淡浓香。
灵根已入诗人手，不许嫦娥擅此芳。
颂古四十五首 其六
释如珙（宋代）

真正道流行脚去，护身符子不须担。国师实为耽源切，不是临岐作对谈。
少玄精舍为朱茀斯赋
欧大任（明代）

杨生一亩托幽栖，草就犹堪手自题。宅比岷阳今更近，尚玄人在大江西。
寄王仲衡尚书
陈造（宋代）

世态翻云覆雨间，令人合眼梦还山。
生平名义非肝膈，岁晚师还要面颜。
鸥鹭波宽虽有约，凤凰城近可容闲。
留年看试调元手，未拟安仁赋拙艰。
五禽咏 其二 麦饭孰即快活
耶律铸（宋代）

长安米贵不易居，粒粒皆比明月珠。彼麦饭孰即快活，宁知西山有饿夫。
莫厌贫十二首 其八
释函是（明代）

昆崙不可窜，戾天有飞翰。岩穴不可藏，高冈犹追随。

巨渊不可不，浮沉将何之。不如共一处，动静相因依。

父母岂我欲，天地岂我私。柴门设不关，蒿床聊自支。

慎勿为楚相，楚相安足为。尽忠以至死，其子无立锥。
杨秘校秋怀
宋祁（宋代）

治畹当树兰，治林当植桂。
兰生可香国，桂茂绝聚荟。
邈哉志士节，所趣与人异。
意经千古上，心包九垠际。
道胜外物轻，矧复疆锁细。
所以抢榆者，局局笑鹏翅。
庚戌岁六月四日至洪城旧庐无复尺椽怅然伤
洪炎（宋代）

南州一炬火，我归无所归。六月下惊湍，一叶正复敧。

空城何所下，城阙双阖扉。遗氓四五辈，𥈭眙虫鸟栖。

潭潭大都府，灰灭馀空基。委重者谁子，汝实凡且卑。

蝼蚁轻民命，泥沙捐国赀。犬狼肆噬齧，驱逐乃其宜。

胡为使群吠，如恶草蔓滋。哀哉三万室，钟此百六期。

故居不可识，将是复疑非。阶前手种花，自怜托根微。

露草相对泣，吟风作悲诗。人言城门火，鱼祸自靡遗。

我亦无泪哭，且复一解颐。
枣花寒
沈辽（宋代）

山禽哺雏半欲抟，坐想葛帔临风湍。数日阴霖复未畅，不知更作枣花寒。
陈遗至孝
刘义庆（南北朝）

陈遗至孝。母好食铛底焦饭，遗作郡主簿，恒装一囊，每煮食，辄作收焦饭，归以遗母。后值孙恩掠郡，郡守袁山松即日出征。时遗已聚敛得数斗焦饭，未及归家，遂携而从军。与孙恩战，败，军人溃散，遁入山泽，无以为粮，有饥馁而死者。遗独以焦饭得活，时人以为至孝之报也。
书田舍所见
赵庚夫（宋代）

海上多风色，青山与屋齐。
禾堆深卧犬，树杪忽闻鸡。
白酒清无麯，青裙老未笄。
主人偏道气，被褐自扶犁。
诗酒
陆游（宋代）

我生寓诗酒，本以全吾真。
酒既工作病，诗亦能穷人。
每欲两忘之，永为耕樵民；周旋日已久，弃去终无因。
齿发益衰谢，肝胆犹轮囷，吟哦撼四壁，嵬峨颓乌巾。
江上处处好，风月年年新。
正尔岂不乐，浩歌终此身。
唐享昊天乐。第七
武则天（唐代）

尊浮九酝，礼备三周。陈诚菲奠，契福神猷。
长至前十日朝天宫习仪分淂宫字
王禹声（明代）

蓬莱佳气蔼葱笼，赞拜遥看引上公。日至卿云传太史，阳回玉律肄歌工。

旌旂晓澹瑶台月，环佩春生黍谷风。莫道君门天万里，玉皇元在蕊珠宫。
论语绝句一百首
张九成（宋代）

武子人皆指作愚，不知愚意竟何如。
虽愚到底无人识，始觉从来智者疏。
四皓图
陶安（明代）

龙争鹿走角功名，眼底浮云悟世情。有地采芝身远遁，无心执玉手平衡。

衣冠误落留侯计，带砺愁闻汉祖盟。松下厖眉垂白雪，至今泉石被光荣。
与秦少章题汉江远帆五首 其一
晁冲之（宋代）

楚山全控蜀，汉水半吞吴。老眼知佳处，曾看八景图。
断河酒楼得花字落字二首
方回（元代）

忽此四十载，弱冠来京华。
缪乘朝士马，偶驾刺史车。
谤墨满褚笥，战血腥干铘。
良喜返初服，草屩牧羜豭。
曷乃浪复出，头雪眼已花。
市人幸不识，徒步趋酒家。
惊倒道上客，高楼何欢哗。
醉卧忘解衣，巷瓯朝鸣茶。
锦带花
范成大（宋代）

妍红棠棣妆，弱绿蔷薇枝。
小风一再来，飘飘随舞衣。
吴下妩芳槛，峡中满荒陂。
佳人堕空谷，皎皎白驹诗。
金陵寄示亨父
吕南公（宋代）

东游西上但差参，寒饿催躯失本心。多难有言悲运命，厌贫无意惜光阴。

穷通未定功名主，疾病能将少壮侵。故国渔樵应可入，寄声先为问云林。
苏蕙娘织锦七解
郑善夫（明代）

扶风苏蕙娘，织锦不下堂。朝朝理机杼，字字回肝肠。

织就远寄将，夫婿在襄阳。夫婿别有欢，置妾长门旁。

新爱正纠结，旧恩一时忘。仰看天上星，环转如车轮。

经纬自有度，卑尊岂无伦。凭妾手中梭，愬妾心上棼。

纵横八百字，反覆合成言。妾心方悔悟，君心傥回旋。

苍蝇点素缟，嫉妒无愧好。忆昔君别妾，人事何草草。

君逐阳台云，一去断音耗。妾似芙蓉花，芳妍向谁道。

朝云歌未已，陇水鸣不止。愿作青陵台，同生复同死。

琉璃易破折，纨扇轻一掷。生前参避辰，死后致魂魄。

白头且莫宣，红颜多弃捐。安得窦连波，解妾回文篇。
秋鸿曲
胡俨（明代）

朔风天雨霜，肃肃鸿雁行。衔芦惜远别，出塞更高翔。

荡漾烟波迥，飘飖云路长。岁晏无矰缴，时丰多稻粱。

呼群下彭蠡，列阵度潇湘。历历鸣遵渚，依依影随阳。

弟兄幸无恙，各在天一方。抱琴对明月，那能奏清商。
偈颂一百一十七首
释绍昙（宋代）

衲僧家，无本据。
暑退凉生，任情去住。
折拄杖，挑拨红尘堆里人，
去草鞋，踏断枯木岩前路。
无佛处，急赴过，
有佛处，不得住。
捏聚大千无寸土，业风吹上十二峰。
来，徐徐向伊道，
提鞋去。
敬读仁祖实录用前韵
邹浩（宋代）

嘉祐纪庚子，犬马初冬生。安知拱尧舜，不事沉香亭。

尔来百寮底，霏霏清涕零。弓剑谁与问，白云飞晚晴。

恭闻语乾造，凛如班集英。遗恩泰山重，死报鸿毛轻。

圣孙王纂承，行当叩天扃。
喻邦相即署中建楼题曰信美索诗为赋四绝 其三
胡应麟（明代）

婵娟一片起檐牙，影落临安十万家。丝竹管弦清夜满，何如迁客在长沙。
草堂与诸生二首 其一
黄佐（明代）

吾爱秋日佳，萧然适我怀。良朋日相觌，众芳未云衰。

朱光覃雾泽，绿水间云涯。中塘集凫雁，接翼鸣喈喈。

蜻蜓振其羽，翾飞亦徘徊。物色每如此，会盍何当乖。

九罭得鲂鲤，薄言同举杯。虽无钟石奏，意志中自谐。

巢居托松柏，迟莫犹能来。
杏花
陆游（宋代）

江城开岁风雨频，闭閤不出俄经旬。忽逢国艳带卯酒，坐觉天地无馀春。

芳敷正当晨露重，盛丽欲擅年华新。数株攲斜傍山驿，一簇深浅临烟津。

徘徊跋马不忍去，只恐飘堕随车尘。念当载酒醉花下，破晓啼莺先唤人。
题杜日章册九首 其九 玉举斋
董其昌（明代）

手佩黄金印，身藏白玉壶。请看麟阁画，有此璧人无。
泌阳道中
孙世封（清代）

山行不见日，泌水望迢迢。嶂削双屏峻，途明一线遥。

泉飞疑带雨，柳卧欲成桥。近郭冈峦迥，驱车上碧霄。
次韵光祖避地眉溪十绝 其六
陈渊（宋代）

四海黔黎共一君，须知盗贼亦吾民。由来齐梃胜秦甲，要在人如父子亲。
止善堂
王旭（元代）

人心若江河，昼夜无停流。
东流未到海，滔滔讵能休。
又如远游客，终年寄他州。
不知归其家，岁暮何所投。
水流上沧海，人行止故丘。
而况寰宇中，事物纷相酬。
人欲盛其炽，天理微以幽。
瞬息变化间，肝胆生戈矛。
苟不知所止，定心终无由。
所止非至善，此心犹可忧。
卓哉陈使君，立志希前修。
名堂以止善，善外俱无求。
我德自此明，新民功亦优。
还应有馀庆，永为斯堂留。
不愧大学篇，芳尘映千秋。
黄花比瘦图友人属题亡姬照 其一
孙原湘（清代）

栴檀风里散云英，薄命黄花悟此生。愿作鸳鸯难比翼，怕闻鹦鹉尚呼名。

玉箫旧谱盟犹在，锦瑟华年续未成。借取断肠诗一句，红儿小照雪儿情。
和王微之秋浦望齐山感李太白杜牧之
王安石（宋代）

齐山置酒菊花开，秋浦闻猿江上哀。
此山漠漠云垂地，南埭悠悠水映人。
驰道蔽亏松半死，射场埋没雉多驯。
登高一曲悲亡国，想绕红梁落暗尘。
霰
严嵩（明代）

野霰朝仍集，山云冻不收。家贫念藜藿，寒至想衣裘。

戎马多征檄，江波有钓舟。短歌成独醉，聊得坐消忧。
送合州青阳道人
韩淲（宋代）

灵元一点结胎胞，识取阴阳气象交。具体无过乾六画，施功全自震初爻。

玉池金室归真境，紫府丹台近乐郊。更有些儿玄牝物，青城山顶约诛茅。
送高继伯分教湖之德清
连文凤（宋代）

此时不忍抱遗材，欲把文章扇冷灰。
见说读书堂尚在，瓣香寄与谒东莱。
同馆会都下者十有三人以尘世难逢开口笑菊花须插满头归分韵赋诗予得花字同赋归字
何瑭（明代）

朋簪重盍慰暌违，仕路年来觉渐非。紫极关心明主在，青云回首故人稀。

半生岁月閒中过，十亩园林梦里归。孔孟伊周俱泯没，不须相向欲沾衣。
满庭芳 四月钱梦弼出妓，为陆文迪寿，邀仆
谢应芳（元代）

玉雪梨涡，锦云桃扇，紫箫双凤和鸣。觥船初棹，烟绕博山青。最喜清和天气，绿阴静、梅雨初晴。高斋里，马融书帐，风卷绛纱轻。华年才几许，培风健翮，曾试修程。偶归来林下，间听松声。笑道葵花似我，芳心在、向日长倾。黄河水，如今重看，朝□暮还清。
送程给事知越州二首 其一
张唐民（宋代）

琐闼修文极禁清，蓬莱宫阙拥旄行。舳舻所至笙歌闹，里闬重来道路荣。

举世几人居我地，全吴无限读书生。受恩老吏攀辕切，满肚埃尘诗不成。
失题
范夜（唐代）

举意三江竭，兴心四海枯。南游李邕死，北望宋珪殂。
开元夜游图
周邦彦（宋代）

潞州别驾年十八，弯弓射鹿无虚发。
真龙绝水鱼鳖散，参军后骑凫鸥没。
咸原瑞气映壶关，城南书生知阿瞒。
解鞍下马日向夕，炙驴行酒天为欢。
坐上何人识天意，擫帽破靴朝邑尉。
旄头夜转紫垣开，太白光芒黄钺利。
万骑齐呼左右分，将军夜披玄武门。
鏖兵三窟尽妖党，问寝五门朝至尊。
羽林萧萧参旗折，太极瑶光净烟雪。
杀身志在攀龙鳞，唾手成功探虎穴。
麾下且侯李与王，轻形玉带持箙房。
晋文赏功从悉录，汉光道旧情无忘。
与宴宫中张秘戏，复道晴楼过李骑。
连催羯鼓汝阳来，一抹鲲弦薛王醉。
玉阶凄凄微有霜，天鸡唤仗参差光。
宜春列炬散行马，长乐疏钟严晓妆。
清线急管欢未毕，瑶池八马西南出。
扪参历井行道难，失水回风永相失。
君不见当时韦杜间，呼鹰走狗去不还。
坐间年少莫大语，临淄郡王天子父。
送智印师还会稽
沈辽（宋代）

穷居谢世事，浩荡如孤云。生计委梦幻，焉能履纷纷。

上人远来委，高谈纾所闻。天上曼陀华，吾知悦清芬。

至理有神仙，会为贝多文。法力浩无边，谅能抗三军。

鼎新布金地，檀施咸欣欣。翩然揖归袂，吾固殊其群。

浮杯渡天堑，归路稽山垠。昨夜一尺雪，佳气生锄耘。

拥毳可待饱，尚应事高薰。后会复何时，相望此江濆。

吾已与心约，行当宅榆枌。他年白莲会，何惭张隐君。
题琵琶亭
龙仁夫（元代）

老大蛾眉负所天，尚留馀韵入哀弦。江心正好看明月，却抱琵琶过别船。
次韵赠无咎学士
余干（宋代）

毗陵城如金斗方，往事历历那能忘。相逢童子佩兰芳，秀发人指谁家郎。

未几重见突而长，即今不觉秋蓬苍。戏笑岂复为儿狂，追昔宓子初登堂。

辞锋峭拔森刀枪，器识沉远包氐羌。阳秋宁肯露否臧，有子游学先聚粮。

相将百里陟岵冈，邂逅一挹坐僧床。大辩倾注如无旁，天马方谓先骞骧。

观鱼谁复驻濠隍，瓜期受代垂趋装。当路奏牍交称扬，行将超擢奄云亡。

坐令志气不得偿，传家岂诧钱一囊。诸儿经行名州乡，挟书继踵诸父行。

旋见天衢飞骕骦，论治直要超周商。术卑效浅笑杜房，况是亨运遭兴王。

致君绍祖邦家光，何止追考归焚黄。邃庭朝露明芸香，异书满阁秋气凉。

咏歌间成随豆觞，读之如欲凌云翔。暂近大手离未央，□□□□□□望。

挈箧来寄深闺霜，宾兴贤能视文章。尊尚周孔麾韩庄，搜奇殆有通夕忙。

英游疑动聚星祥，我归复翳环堵墙。世味已能如饮浆，羲皇上人琴一张。
洪钟歌
释印肃（宋代）

昭文昭文施一钟，悬空随叩警盲聋。
圆音不断周沙界，纯体金刚空不空。
虽含响，击即通，
十方诸佛应声中。天龙八部生忻悦，
外道魔军失却踪。此圆器，
大神功，上祝皇王寿不穷。
日月长辉邦国静，臣忠子孝续尧风。
昏者醒，愚者聪，
民歌鼓腹意和浓。地水火风和一性，
刹尘无间体含融。包声印顽空，
鸟树岩峦风月同。秦时何必驱山铎，
大振金铃总脱空。时节至，
自相逢，肯信无心达本宗。
和同一族输金玉，回向南泉铸此种。
黄昏裹，五更中，
下下无空彻底通。近祖远宗迷识解，
闻归净土礼金容。涅槃侣，
契心同，个个全音赞此功。
显理扬真无二听，含灵蠢动一时通。
受者法，施者空，
且无地狱与洋铜。孝子顺孙光远庆，
昭文千古振家风。
协济祠
陈岩（宋代）

水流无限白云深，胜迹灵光古到今。
第一溪山神卜宅，蕙肴椒酒万家心。
洞仙歌·虞弦挥按
廖行之（宋代）

虞弦挥按，甫奏熏风曲。两两尧蓂长新绿。揖鳌峰、连雁峤，轇轕圆融，总里许、北郭门围全属。年年才见夏，喜溢枌榆，龙穴霏烟霭晴谷。向氤氲和气里，岁奉瑶觞，试屈指、几阅梅林初熟。待一品官高见玄孙，算八十彩衣，更饶遐福。
无愁可子
陈慥（宋代）

天下传咏，以谓几于达者。龙丘子犹笑之。此虽免乎愁，犹有所子也。若夫游于自然而托于不得已，人乐亦乐，人愁亦愁，彼且恶乎子哉。乃反其词，作无愁可子云：

光景百年，看便一世，生来不识愁味。问愁何处来，更开子个甚底。万事从来风过耳。何用不著心里。你唤做、展却眉头，便是达者，也则恐未。此理。本不通言，何曾道、欢游胜如名利。道即浑是错，不道如何即是。这里元无我与你。甚唤做、物情之外。若须待醉了、方开子时，问无酒、怎生醉。
古行路难
胡直（明代）

郢人夸白雪，后世珍其声。本非清庙𩐿，徒为巴国倾。

不闻神人畅，肃雍奏唐庭。一鼓百兽舞，再鼓凤鸟鸣。

洋洋三鼓乱，天地咸清宁。嗤彼惠施台，胡然悦晋平。

暴风堕廊瓦，三年宜惊奔。谁能为此曲，钦哉古放勋。
小院
华镇（宋代）

小院无经过，虚庭窈深幽。高堂昼晴永，朱箔上银钩。

文砌桐花落，碧瓦烟光流。交疏静丹绮，飞梁架青虬。

流莺自睍睆，好音暂迟留。
镜换杯
白居易（唐代）

欲将珠匣青铜镜，换取金尊白玉卮。镜里老来无避处，

尊前愁玉有消时。茶能散闷为功浅，萱纵忘忧得力迟。

不似杜康神用速，十分一盏便开眉。
和通判国博和金华著作陪知府少卿游北山韵
强至（宋代）

盛府年来讼缿空，等闲深入乱云中。
惊禽引避前驱旆，宝刹幽寻数亩宫。
飞盖塞涂溪影杂，行歌聒地谷声通。
东阳屈指风流尹，前有休文后有公。
次韵茂通喜雨
陈渊（宋代）

师行初不犯秋毫，坐缚凶渠泚与滔。和气自应回岁旱，丰年当与验秋高。

横流是处通飞鹢，归佩何时脱孟劳。要广江南千里润，须令天下入甄陶。
淳熙三年发皇后册宝十三首
佚名（隋代）

德隆位尊，礼厚文缛。
乃篆斯金，乃镂斯玉。
群公盈门，执事有肃。
顾言保之，永镇坤轴。
双枫
陶梦桂（宋代）

山缘何事也穷空，百里冈峦化作童。
莫道吾庐无认处，行人远远见双枫。
先天易吟三十首
方回（元代）

谁识归奇意，专为御患谋。
将寒储纩絮，未暮贮膏油。
终南山入定猕猴赞
释慧空（宋代）

方得其树，万壑千岩。至令休复，屹若终南。呼之六窗，寂尔不应。

惟彼呼者，乃出其定。
和天目上竺守岁
释元肇（宋代）

林木悲嘶带断霞，淡烟楼阁梵王家。明朝岁律从头起，绕遍山茶一树花。
送傅安道郎中将漕七闽二首
杨万里（宋代）

一代风骚将，百年忠义家。
出关称使者，蹈雪度梅花。
梦破南宫被，春生北斗槎。
悬知入奏月，不待贡新茶。
绍兴以后蜡祭四十二首 大明位酌献用《择安》。
郊庙朝会歌辞（宋代）

肇禋备祀，教民美报。时和岁丰，奉醴以告。惟照临功，等于载焘。

酌献云初，明神所劳。
春归
郑孝胥（清代）

正是春归却送归，斜街长日见花飞。茶能破睡人终倦，诗与排愁事已微。

三十不官宁有道，一生负气恐全非。昨宵索共红裙醉，酒泪无端欲满衣。
挽烈妇廖周氏
王夫之（明代）

冒刃扶姑命，躯残刃折铓。至今荒冢里，赢得血痕香。
与诸同僚偶会赋八题·待灯
苏颂（宋代）

黄昏蝙蝠飞，空堂蟋蟀吟。
相对语未阑，不觉更漏侵。
呼童持短檠，注以兰膏深。
皎皎见寒光，良宵惬予心。
挽杨料院二首
陈淳（宋代）

早识渊源正，从师事切磨。
天姿纯不颣，世俗淡无波。
庐墓诚於孝，刑家俭以和。
自应仁者寿，命也奈之何。
送林疑独教授
黄裳（宋代）

犹记龙津曾把手，閒对云山一樽酒。谈高稍犯禅师疆，遥指青樽露疏牖。

璧水起人新思浓，旁释奇文到科斗。自笑山翁缄默多，来处长疑抱真叟。

君虽健语犹相知，乃欲同归上忠厚。假合此生尘已多，肯复随流逐人后。

再喜相逢春意中，忽见天机在杨柳。幽花野水时可寻，赶马长须有罍鋀。

柰何汴洛贪送人，扫荡顽冰一梭走。义在人心难可欺，浮玉山南望风久。
以铁冠寿徐子仁
顾璘（明代）

干将鍊神剑，遗我铁一丸。道逢洪厓公，为制头上冠。

形模半月偃，金波错微澜。晶荧金天气，照耀素发寒。

赠子介眉寿，缀之瑶华簪。偃蹇青林侧，魑魅焉可干。
观居宁画草虫
梅尧臣（宋代）

古人画虎鹄，尚类狗与鹜。
今看画羽虫，形意两俱足。
行者势若去，飞者翻若逐。
拒者如举臂，鸣者如动腹。
跃者趯其股，顾者注其目。
乃知造物灵，未抵毫端速。
毘陵多画工，图写空盈辐。
宁公实神授，坐使群辈伏。
草根有纤意，醉墨得已熟。
权豪不可致，节行今仍独。
送别
杨凝（唐代）

仙花笑尽石门中，石室重重掩绿空。

暂下云峰能几日，却回烟驾驭春风。
双松堂
张舜民（宋代）

叹息前人布政优，手栽松竹助清幽。
当年拨土人何在，今日捎云势未休。
直幹几排雷雨怒，细声常伴管弦愁。
若为唤起王摩诘，画个浮休倚白头。
酬秦系
刘长卿（唐代）

鹤书犹未至，那出白云来。旧路经年别，寒潮每日回。

家空归海燕，人老发江梅。最忆门前柳，闲居手自栽。
欲辟荒榛感作
洪繻（清代）

延秋门中白日昏，𪄀𪃑鸺鹠舞蹲蹲。城狐欺人怒乘屋，野狼衔肉走冲村。

千丈废台为窟穴，万年古树长儿孙。天阴雨黑声崩奔，草木森森啼断魂。

左邻右舍皆流徙，出门千里无鸡豚。人类稀少兽迹蕃，变迁城市如荒屯。

岂惟城市不可见，下穴上巢绕畿甸。愚公顿起移山心，急携锹锄效填竁。

烈炬焚橑火四煽，高呼鼠辈来鏖战。驱除未终心忽艰，方今暴虎方出山。

夷狄横行入人间，髑髅头颅堆阓阛。宫殿为墟钟簴失，神皋万里血痕殷。

沈沈天帝闭天关，不闻射狼天弧弯。何为在此争么么？枉费钜功斗众顽。

须扬长剑倚天外，神奸巨憝供削剬。平铲大地为泰坛，九州四海歌安澜！
挽处士陈容 其一
喻良能（宋代）

乾坤身老大，丘壑迹委蛇。不枉安车召，谁为荐鹗词。

平生五千卷，身后宁馨儿。他日编遗藁，应多感遇诗。
赠台湾日日新闻社、台湾新闻社、台南新闻社记者及南社、栎社、瀛社诸词宗
施景琛（清代）

肠断桄榔黯黯天，弃民身世有谁怜？东山丝竹中年感，北海琴樽异地缘。

田岛英风怀五百，孔门遗教仗三千。诗人寄托原余事，此去休忘祖逖鞭。
题谢侍御乃兄石溜鸣琴图
周瑛（明代）

幽人结屋处，石溜响潺潺。桐木不须削，梅花能自弹。

鹤鸣山月小，鱼跃水天寒。安得脱尘屣，从君坐夜阑。
和文与可洋川园池三十首 横湖
苏轼（宋代）

贪看翠盖拥红妆，不觉湖边一夜霜。
卷却天机云锦段，従教匹练写秋光。
次韵谢诸公见寿
林景熙（宋代）

千载东篱有晋香，客床风雨梦浔阳。
白头湖海孤心在，青眼诗书旧味长。
哭兀已知欢此夏，温柔何必老为邻。
殷勤还祝南山寿，岁岁梅花岁岁觞。
题劳玉初劳山归去来图
郑孝胥（清代）

入山迹易穷，意不若入海。连峰上触天，此去通真宰。

我过劳山湾，惊浪没其趾。朝霞弄黛色，万变作奇采。

刺船久在望，竟莫窥首尾。来游欠登顶，惘惘如有待。

山灵刘公孙，危行俗所骇。曰归真殉道，异国友善士。

依山更讲学，欲使众知礼。相逢讶焉往，图卷表微旨。

大义犹未明，世难何时已。愿从劳劳山，蹈海觅不死。
示侄泳求牡丹
陈著（宋代）

见说东家有牡丹，有花欲觅数枝看。
若还溺爱悭分送，却与无花是一般。
送杨尚书祭西岳
姚合（唐代）

报功严祀典，宠诏下明庭。酒气飘林岭，香烟入杳冥。

乐清三奏备，词直百神听。衣拂云霞湿，诗通水石灵。

何因逐驺骑，暂得到岩扃。
访次张广上人继至
赵汝鐩（宋代）

都不见尘埃，园扉傍水开。
晴茵铺碧草，风弹落黄梅。
访子因寻竹，呼童急办杯。
诗僧相继至，罢酒把茶来。
杂诗四首 其二
韩愈（唐代）

鹊鸣声楂楂，乌噪声擭擭。争斗庭宇间，持身博弹射。

黄鹄能忍饥，两翅久不擘。苍苍云海路，岁晚将无获。
左目痛六言九首 其三
刘克庄（宋代）

诗到歌行尤妙，传与国语并行。艰辛张籍病瞎，浮誇左丘失明。
秋宵不寐重读莘田题砚诸制怆然有怀 其二
谢道承（清代）

牂牁一叶下闽江，十砚萧然锁夜窗。起剔秋釭拜东野，寒风袭袭影幢幢。
宿慧日
李彭（宋代）

幽窗著曙色，匆匆鸟乌啼。轸念在远壑，发轫离苔溪。

泉声作好语，挽客来招提。老衲道机熟，空洞了无疑。

霜钟耿晴空，上有垂露姿。暝随噌吰声，直与云汉齐。

摩挲不及去，行云会东归。
铨曹署中四咏和云麓作·许忠悯公瘗骨处在文选司今即其地为祠
王玮庆（清代）

殉守不离署，至今犹闭门。龙髯悲故主，狸首瘗孤魂。

死志生无愧，忠心孝亦存。满堂卿贰众，俎豆让公尊。
题徐五教池亭
李中（五代）

多士池塘好，尘中景恐无。年来养鸥鹭，梦不去江湖。

泉脉通深涧，风声起短芦。惊鱼跳藻荇，戏蝶上菰蒲。

泛泛容渔艇，闲闲载酒壶。涨痕山雨过，翠积岸苔铺。

花影沈波底，烟光入座隅。晓香怜杜若，夜浸爱蟾蜍。

步逸心难厌，看吟兴不辜。凭君命奇笔，为我写成图。
清閟阁
荣汝楫（清代）

野径萧萧没薜萝，云林小阁访祇陀。画帧诗稿今犹在，竹雨桐风旧若何。

香赠不容番客入，门敲唯许铁崖过。高风拟比陶潜宅，清节从来逸士多。
重送伯卿
范成大（宋代）

雪花来无时，入春遂三作。冰柱冻不解，去地才一握。

东风畏奇寒，未敢破梅萼。已僵员峤蚕，那问纥干雀。

万径无行踪，扣户惊剥啄。故人竹叶舟，岁晚梦漂泊。

自云饥所驱，岂不念丘壑。经谊金华省，文采石渠阁。

平生百未试，墨绶嚇猿鹤。取舍一熊掌，得丧两蜗角。

不嫌干进钝，俯仰无愧怍。低回簿书丛，万卷无处著。

惜哉小举袖，负此不龟药。颇闻江皋县，讼简民气乐。

政成松竹林，诂训缉家学。乃翁力菑畬，待子收播穫。

三年此书出，众说眇萤爝。持归许窥观，慰我久离索。

今朝云泼墨，霰雨纵横落。樯竿挽不住，帆峭北风恶。

难忘昆弟语，易散清夜酌。匆匆别知赋，掩涕倚郛郭。
饯乡守宋监丞二首
刘克庄（宋代）

束起蒲鞭教令清，郡人未识疾呼声。
瓯闽莫不兴于学，虞芮忘其所以争。
父老见棠思旧爱，儿童骑竹若初迎。
何须更说郎官省，小却犹当拜水衡。
送永叔归乾德
梅尧臣（宋代）

渊明节本高，曾不为吏屈。
斗酒从故人，篮舆傲华绂。
悠然目远空，旷尔遗群物。
饮罢即言归，胸中宁郁郁。
海口
方左钺（宋代）

空园几本芙蓉树，蕊渐红时又出来。
却向秋风山路上，别人池馆看花开。
次韵徐应祺小楼
韩元吉（宋代）

潋潋清波泊路衢，垂垂高柳对扶疏。
已知百尺楼堪卧，况有三扶茅可居。
我老讵能赓鲍谢，君才端合绍严徐。
直须座上千钟酒，浇起胸中万卷书。
常山道中
赵蕃（宋代）

桃李成阴麦有花，筍舆咿哑我还家。
谬薛莫望临邛令，雨后东陵宜种瓜。
清平乐 闺情
沈谦（清代）

鬓云低袅。淡画双蛾小。磨得菱花秋白皎。病里何曾草草。

闷看金鸭香浮。妆成独坐空楼。百遍不如郎意，旁人都道风流。
初夏遇休日园中闲赋
陆游（宋代）

青山围女墙，细草满球场。
虚檐摇水影，曲槛吹苹香。
房栊寂无人，双燕说晓凉。
赐休无公事，萧散寄一床。
久苦吏役拘，更知闲味长。
桑空茧缀簇，陂满稻吐秧。
良时动人怀，东望一慨慷。
宁当恋微禄，如鼠死太仓！
野处
释文珦（宋代）

野处日多暇，扶藜信脚行。
荒原寒鸭阵，深巷午鸡声。
随地有幽事，閒人无滞情。
归来新月上，照我入柴荆。
夜雨宿西庄
何进修（明代）

结屋芦湾浅水边，柴门阒寂自风烟。楼头忽堕千山雨，窗外俄风万斛泉。

深夜篝灯还下榻，故人挥麈共谈天。惭予搔首成衰老，漫向矶头理钓船。
送沈学士守毗陵
苏颂（宋代）

使君四十五专城，新向鸿都得请行。
高阁和铅人暂去，秋郊驱弩吏趋迎。
兰陵郡邑今尤盛，阳羡溪山古有名。
赋政优游多乐事，东园应不负飞觥。
冬晴
杨公远（宋代）

岁序从教自改更，老天有意活苍生。
一冬晴暖雨全少，三日阴苍雪不成。
谩拥地炉然榾柮，每忧时事验欃枪。
庭前问讯枯梅树，怕有南枝绽玉英。
示智通偈
慧能（唐代）

自性具三身，发明成四智。不离见闻缘，超然登佛地。

吾今为汝说，谛信永无迷。莫学驰求者，终日说菩提。
和杨公济钱塘西湖百题 其二十八 合涧桥
郭祥正（宋代）

两涧飞来处，云深合一桥。更无歧路别，从此入烟霄。
水调歌头
岳甫（宋代）

编修楼公易镇武昌，安阳岳甫作歌头一阕，奉祖行色。甫再拜。

鲁口天下壮，襟楚带三吴。山川表里营垒，屯列拱神都。鹦鹉洲前处士，黄鹤楼中仙客，拍手试招呼。莫诵昔人句，不食武昌鱼。

望樊冈，过赤壁，想雄图。寂寥霸气，应笑当日阿瞒疏。收拾周黄策略，成就孙刘基业，未信赏音无。我醉君起舞，明日隔江湖。
南乡子（杜陵醉归手卷）
张炎（宋代）

晴野事春游。老去寻诗苦未休。一似浣花溪上路，清幽。烟草纤纤水自流。

何处偶迟留。犹未忘情是酒筹。童子策驴人已醉，知不。醉里眉攒万国愁。
次滕彦真韵三首
赵蕃（宋代）

暂作长沙住，侵寻两过年。
萧然唯壁立，终矣欠蓬编。
尽室嗟长客，归途喜再缘。
还家定何许，当在早梅前。
感李花
梅尧臣（宋代）

重门虽鏁春风入，先坼桃花後李花。
赤白斗妍思旧曲，旧声传在五王家。
五王不见留华萼，华萼坏来碑缺落。
当时李白欲骑黥，醉向江南曾不错。
偈二十首
释鼎需（宋代）

死中活，閒云散尽长空阔。
活中死，螺江水流截不住。
两岸芦花相对开，渔翁拨棹还归去。
去去何处，寒梅已绽岭南枝，
漫漫雪覆千峰寺。
锦石捣流黄二首 其二
杨广（隋代）

今夜长城下，云昏月应暗。谁见倡楼前，心悲不成惨。
盆荷二首 其一
程颢（宋代）

庭下竹青青，盆荷水面平。谁言无远趣，自觉有馀清。

影倒假山翠，波光朝日明。涟漪尤绿净，凉吹夜来生。
送陈睦知潭州
苏轼（宋代）

华清缥缈浮高栋，上有缬林藏石瓮。
一杯此地初识君，千岩夜上同飞鞚。
君时年少面如玉，一饮百觚嫌未痛。
白鹿泉头山月出，寒光泼眼如流汞。
朝元阁上酒醒时，卧听风鸾鸣铁凤。
旧游空在人何处，二十三年真一梦。
我得生还雪髯满，君亦老嫌金带重。
有如社燕与秋鸿，相逢未稳还相送。
洞庭青草渺无际，天柱紫盖森欲动。
湖南万古一长嗟，付与骚人发嘲弄。
句
李师中（宋代）

山响催茶候，梅蒸熟荔天。
主敬以西青题予斋为赋长歌
宋华金（清代）

太行之山出关东，蜿蜒千里翔飞鸿。高拱神霄卫琼宫，罗列万朵青芙蓉。

下临九陌佳气通，云蒸霞变烟峦丛。开轩西望见一峰，螺黛窈窕当晴空。

营丘摩诘状难工，钱郎暇日时过从。持杯揖翠豁心胸，醉呼一斗松液浓。

西青二字颜斋中，寒蛟秋蚓回笔锋。山灵起笑拨云封，更催雨师洗山容。

落日晻映含夕舂，仰睇远色无终穷。碧汉又见摩青铜。
鹤林吴尚书挽诗二首
高斯得（宋代）

珠纬躔奎后，坤文世载英。
奇才冠元佑，大手擅端平。
时事虽难并，词华略与京。
自从双鸟寂，禁柳谩嘤鸣。
满江红·燕子几中
文天祥（宋代）

和王夫人《满江红》韵，以庶几后山《妾薄命》之意。

燕子几中，又捱过、几番秋色。相思处、青年如梦，乘鸾仙阙。肌玉暗消衣带缓，泪珠斜透花钿侧。最无端、蕉影上窗纱，青灯歇。
曲池合，高台灭。人间事，何堪说！向南阳阡上，满襟清血。世态便如翻覆雨，妾身元是分明月。笑乐昌、一段好风流，菱花缺。
大暑
孔平仲（宋代）

泽国已炎暑，夏天仍永朝。炙床炉燄炽，薰野水波摇。

飞鸟不敢度，鸣蝉应自焦。可怜花叶好，憔悴苦霜凋。
过小孤山
吕定（宋代）

八月灵槎溯海门，翠云台上本谎樽。
峰头楼合相高下，水底鱼龙自吐吞。
万古青天留玉柱，五更红日涌金盆。
宦游不尽登临兴，欲洗苍苔颂圣恩。
东吴府佥见山觅酒
潘玙（宋代）

火龙走日烁炎天，久渴羁肠拟吸川。
见说蓝桥风月好，愿分清致到吟边。